tartuNLP/wikipedia-smugri-20251201 huggingface dataset:
Sotka (Utajärvi)

Sotka (myös "Sotkajärvi" sekä "Sotkankylä") on noin 110 asukkaan kylä Utajärvellä Pohjois-Pohjanmaalla. Kylä sijaitsee Sotkajärven rannalla Oulujoen, valtatien 22 sekä Oulu–Kontiomäki-rautatien varrella noin kahdeksan kilometriä länteen Utajärven keskustaajamasta, ja noin 55 kilometrin päässä Oulusta.
Sotka on myös suosittu vapaa-ajanviettopaikka, ja kesäkausina asukasluku kaksinkertaistuu kesäasukkaiden myötä.
Historia.
Kylän alueella on ollut asutusta jo kivikaudella, ja alueelta on löydetty kaksi kivikautista asuinpaikkaa. Kivelän kivikautinen asuinpaikka sijaitsee Kivelässä Oulujoen etelärannalla, ja Sotkasaaren kivikautinen asuinpaikka Sotkajärven Sotkasaaressa. 
Ensimmäiset kirjalliset merkinnät alueen asukkaista ovat vuodelta 1548, jolloin maakirjoihin merkittiin Pekka Siira, Olli Vilpunpoika Vimpari, Tapani Vilpunpoika Pelkoinen ja Matti Raati.
Kylä hävitettiin kokonaisuudessaan vuonna 1587 Ruotsin–Venäjän sodassa.
Mikrotubulus

Mikrotubulukset eli mikroputket muodostavat mikro- eli aktiinifilamenttien ja välikokoisten säikeiden kanssa solun tukirangan. Niiden läpimitta on noin 24 nm ja ne muodostuvat yhteenliittyneistä α- ja β-tubuliinidimeereistä jotka ovat proteiineja. Mikrotubulus on polaarinen molekyyli, joka kasvaa vain plus-päästään. Sen miinuspää kiinnittyy mikrotubuluksia organisoivaan keskukseen (, MTOC) gammatubuliinien välityksellä. MTOC toimii eläinsolussa sentrosomina. Mikrotubulukset ovat erittäin epästabiileja, mikä mahdollistaa niiden muodostaman verkoston nopean uudelleenorganisoinnin solun sisällä. Useat mikrotubuluksiin liittyvät proteiinit voivat myös joko vahvistaa tai heikentää putken vakautta.
Mikrotubuluksilla on useita merkittäviä tehtäviä. Mitoosissa ja meioosissa kromosomit jaetaan tytärsoluihin mikrotubulusten ja niihin liittyvien moottoriproteiinien avulla. Nillä on tärkeä tehtävä myös solunjakautumisessa. Mikrotubulusten ja niihin liittyvien moottoriproteiinien muita tehtäviä soluissa ovat muun muassa kalvorakkuloiden kuljetus solulimakalvoston ja Golgin laitteen välillä sekä Golgin laitteen jälleenmuodostus solun jakautumisen jälkeen. Lisäksi mikrotubulukset osallistuvat keskusjyvästen ja värekarvojen muodostukseen. Värekarvan liikkeet perustuvat mikrotubulusten liukumiseen toisiinsa nähden eri puolilla värekarvaa.
Hermosolujen viejähaarakkeiden kasvaessa niiden tukirangan mikrotubulusten rakentumista edistävät ja niiden toimintaa suojaavat tau-proteiinit.
Inmarsat

Inmarsat PLC on englantilainen satelliittitietoliikenneyhtiö. 
Yhtiö ja sen toiminta.
Inmarsat perustettiin valtioiden välisenä organisaationa vuonna 1979. Euroopan avaruusjärjestö suunnitteli, rahoitti ja toteutti sen ensimmäiset satelliitit. Se muutettiin pörssiyhtiöksi 2000-luvun alussa ja sen osakkeet ovat myynnissä Lontoon pörssissä. Inmarsat operoi yhtätoista tietoliikennesatelliittia. 
Toukokuun 2009 (?) puolivälissä sen S-kaistan EuropaSat-järjestelmä voitti Euroopan unionin kilvan Euroopan mobiilin satelliittitietoliikenteen operaattorista.
Syyskesällä 2010 eurooppalainen Inmarsat alkoi neuvotella 500 miljoonan dollarin tuesta Yhdysvaltain Export-Import Bank of the United Statesin kanssa tilatakseen Yhdysvalloista Boeingilta kolme tietoliikennesatelliittia Global Xpress tietoliikennekonstellaatiotaan varten. Saman alan yhdysvaltalainen Iridium sai ranskalaiselta vientirahoittajalta miljardiluokan (euroissa) tuen Ranskassa tehtäviin tietoliikennesatelliitteihin aiemmin kesällä 2010.
Maaliskuun lopussa 2011 Inmarsat osti norjalaisen laivojen pieniä satelliittivastaanotto- ja lähetysantenneja (VAT) valmistavan Ship Equip -yrityksen 160 miljoonan dollarin hintaan, mikä vastaa norjalaisyrityksen kolmen vuoden tulosta. Osa summasta on Ship Equipin velkoja, jotka siirtyvät uudelle omistajalle.
Sotkajärvi (Pudasjärvi)

Sotkajärvi on järvi Iijoen eteläpuolella Pudasjärven kaupungissa Pohjois-Pohjanmaalla. Järvi sijaitsee noin neljä kilometriä etelään Hirvaskosken kylästä ja noin 20 kilometriä itään Pudasjärven kuntakeskuksesta Kurenalta. Järvi on mukana valtakunnallisessa lintuvesien suojeluohjelmassa.
Sotkajärvi on yksi Iijoen sivuhaaran järvilaajentumista, ja se sijaitsee noin kaksi kilometriä Jongunjärvenä tunnetun järvilaajentuman itäpuolella. Iijoen pääuoma virtaa järven pohjoissivulla. Jokiuoman erottaa järvestä Siiransaari-niminen suosaareke. Hirvasjoki ja Iijoki yhtyvät järven koillispuolella, ja yhtymäkohdasta laskee Sotkajärveen Pöllänjoki-niminen lyhyt sivuhaara. Pöllänjoki muodostaa järvelle laajan suistoalueen, joka jakaa järvialtaan kolmeen osaan: Laaranlahteen, Kokkoperään ja Puirovanlahteen. Järvi laskee vetensä luoteiskulmasta suoraan Iijoen pääuoman.
Sotkajärvi on matala järvi, jossa on runsaasti vesikasvillisuutta. Järven saarissa on myös tulvaniittyjä. Järvi on merkittävä kahlaajalintujen levähdysalue, ja siellä pesii noin 30 eri kahlaajalajia.
Järven rannalla on myös vuonna 1996 rakennettu lintutorni.
Giulio Leoni

Giulio Leoni (s. 12. elokuuta 1951) on italialainen, tarkemmin roomalainen professori, akateemikko ja historiantutkija. Professori Leoni tunnetaan historiallisista romaaneistaan, jotka ovat saavuttaneet suosiota Italiassa ja muuallakin. Vuonna 2006 Otava julkaisi häneltä ensimmäisen suomennetun teoksen, Dante-mysteeri-sarjaan kuuluvan "Mosaiikkimurhan". Kirjan julkaisi Otava. Kirjasarjan päähenkilönä on runoilija Dante Alighieri 1300-luvun Italiassa ja Firenzessä.
Leoni tunnetaan myös kirjailijanimellä J. P. Rylan.
EWS

Early Warning Score (EWS) on hoitotyössä käytettävä riskipisteytys. Sitä käytetään tunnistamaan potilaita, joiden tila on akuutisti heikentymässä. Pisteytys perustuu ajatukseen, jonka mukaan potilaan kliinisen tilan heikkenemistä voidaan ennustaa fysiologisten mittausarvojen - kuten sykkeen, verenpaineen, ruumiinlämmön tai hengitystiehyden - muutoksista. EWS ei ole yksi yhtenäinen pisteytysjärjestelmä, vaan se tarkoittaa useita saman periaatteen jakavia järjestelmiä. Laajasti käytetty on esimerkiksi NHS:n kehittämä National Early Warning Score (NEWS), joka on luotu yhdenmukaistamaan riskiarvion tekemistä eri hoitolaitoksissa.
Yleisperiaatteet.
EWS-pisteytyksessä potilaan mittausarvoja verrataan normaaliarvoihin. Arvot pisteytetään esimerkiksi pistein 0-3 sen mukaisesti, kuinka paljon ne poikkeavat normaaliarvoista. Kokonaispisteistä lasketaan potilaan riskiluokka, joka saa esimerkiksi arvoja matala, keskisuuri tai korkea. Eri sairaaloilla ja hoitolaitoksilla voi olla toisistaan poikkeavia periaatteita siitä, miten riskiluokka määräytyy ja vaikuttaa hoitopäätöksiin.
NEWS.
NEWS on Yhdistyneen kuningaskunnan julkisen terveydenhuollon (NHS) kehittämä validoitu EWS riskipisteytys. NEWS:ia on käytetty myös esimerkiksi Suomessa, ja sen on osoitettu ennustavan potilaiden kuolemanvaaraa erinomaisen tarkasti. Etenkin hengitystoiminnon pisteytys korreloi vahvasti potilaan lyhyen aikavälin kuolemanriskin kanssa.
Bard Jousimies

Bard (tunnetaan myös nimillä Jousimies Bard, Bard Jousimies ja Kuningas Bard) on fiktiivinen hahmo J. R. R. Tolkienin Keski-Maassa. Bard syntyi, kasvoi ja eli järvikaupunki Esgarothissa. Hän oli Girionin, Laakson kaupungin viimeisen kuninkaan jälkeläinen suoraan alenevassa polvessa. Girion kuoli Smaugin hyökättyä Laakson kaupunkiin sekä kääpiöiden Ereboriin. Bard oli yksi kaikkein taitavimmista ihmisten jousimiehistä ja tuli kuuluisaksi surmattuaan lohikäärme Smaug Kultaisen.
Smaugin hyökättyä Esgarothiin Bardin onnistui tappaa Smaug mustalla nuolella. Osaltaan tähän vaikutti hänen Vanhalta Rastaalta saamansa vihje, jonka mukaan Smaugilla oli suojaamaton kohta kehossaan.
Bard sai yhden neljästoistaosan lohikäärmeen aartesta, jonka hän aikoi käyttää Laakson kaupungin jälleenrakentamiseen, mutta nämä rahat varastettiin Bardilta. Kaupungin jälleenrakentamisen jälkeen Bardista tuli Laakson kaupungin ensimmäinen kuningas. Häntä seurasivat tässä tehtävässä poikansa Bain, pojanpoikansa Brand ja pojanpojanpoikansa Bard II. Bardia kutsuttiin nimillä Bard Jousimies ja Bard Lohikäärmeenampuja.
Bard elokuvissa.
Bardia näyttelee elokuvissa walesilainen Luke Evans. Bardilla on Bainin lisäksi kaksi muutakin lasta, tyttäret Sigrid ja Tilda. Bard kuvaillaan kirjaversionsa tavoin synkistelijäksi, mutta hänen lapsensa (varsinkin Bain) ihailevat häntä suuresti.
Elokuvassa "Hobitti – Smaugin autioittama maa" Bard oli kirjasta poiketen ammatiltaan lautturi ja ensimmäinen Esgarothin asukas, joka otti Thorinin vastaan, vaikka joutuikin auttamaan nämä kaupunkiin salaa. Kun Thorin paljasti itsensä Thrórin pojanpojaksi, ihmiset Bardia lukuun ottamatta riemuitsivat Thorinin retkikunnan saapumisesta. Bard piti Thorinia yhtä ahneena kuin tämän isoisää syyttäen Thrória myös siitä, kun Smaug tuhosi Laakson kaupungin. Esgarothin Isäntä kuitenkin vieritti syyn Bardin esi-isän, Girionin, niskoille, koska tämä epäonnistui aikoinaan lohikäärmeen surmaamisessa. Isäntä alkoi myös pelätä Bardin suunnittelevan kapinaa häntä vastaan, joten hän määräsi Bardin pidätettäväksi.
Karri Hietamäki

Karri Hietamäki (s. 20. syyskuuta 1969 Isokyrö) on suomalainen maastohiihtäjä. 
Hietamäki saavutti hopeaa 4 × 10 km viestissä vuoden 1995 hiihdon maailmanmestaruuskilpailuissa Kanadan Thunder Bayssä. Samoissa kilpailuissa hän sijoittui 14:nneksi perinteisen tyylin 30 km kilpailussa, joka on hänen paras henkilökohtainen sijoituksensa arvokilpailuissa. Hietamäen paras henkilökohtainen sijoitus olympialaisissa on Salt Lake Citystä vuodelta 2002. Tuolloin hän sijoittui perinteisen hiihtotavan 50 km kilpailussa sijalle 31. 
Maailmancupissa Hietamäki kilpaili 67 kertaa ja hänen parhaat sijoituksensa ovat kymmenes sija Ramsaussa 1992 ja Nove Mestossa 1999. SM-kisoista Hietamäellä on yksi henkilökohtainen kulta, 30 kilometrin perinteisen kilpailusta vuodelta 2003.
Hietamäen puoliso on naisten hiihtomaajoukkueessa esiintynyt Elina Hietamäki. Heillä on viisi lasta.
Etikkahappoanhydridi

Etikkahappoanhydridi on orgaaninen yhdiste (etikkahapon anhydridi), joka on huoneenlämmössä (20 °C) olomuodoltaan väritöntä, herkkäliikkeistä ja pistävänhajuista nestettä. Sen kemiallinen kaava on C4H6O3 ja rakennekaava on (CH3CO)2O. Etikkahappoanhydridistä käytetään myös nimityksiä "asetanhydridi", "etikka-anhydridi" ja "asetyylioksidi". 
Etikkahappoanhydridin moolimassa on 102,09 g/mol, sulamispiste –73 °C, kiehumispiste 139 °C, tiheys 1,08 g/cm3, hajukynnys 0,1–0,4 ppm (0,4–1,7 mg/m3, leimahduspiste 49 °C c.c., itsesyttymislämpötila 316 °C ja CAS-numero 108-24-7. 
Etikkahappoanhydridi voi palaa, mutta se ei syty helposti. Sen palamistuotteita ovat hiilidioksidi, hiilimonoksidi ja etikkahappo.
Etikkahappoanhydridi reagoi nopeasti kuuman veden kanssa, jolloin muodostuu etikkahappoa.
 (CH3CO)2O + H2O → 2CH3COOH
Etikkahappoanhydridiä käytetään asetaattiestereiden kuten selluloosa-asetaatin valmistukseen ja lääkeraaka-aineiden kuten asetyylisalisyylihapon eli aspiriinin valmistuksessa sekä synteettisten kuitujen, muovien, räjähdysaineiden ja hajuvesien valmistukseen. Lisäksi etikkahappoanhydridiä käytetään tärkkelyksen modifiointiin ja laboratorioreagenssina.
Epäjumalten hämärä

Epäjumalten hämärä, eli, Miten vasaralla filosofoidaan () on Friedrich Nietzschen kuuluisimpia teoksia. Se on kirjoitettu vuonna 1888 ja julkaistu vuonna 1889. Teos on yhteenveto Nietzschen myöhemmästä filosofiasta. Siinä hän käsittelee erityisesti kristinuskoa, ihmistä ja moraalin suhdetta näihin kumpaankin sekä itse elämään. Nimessä mainitut ”epäjumalat” ovat vanhoja arvoja ja arvostettuja filosofeja, jotka Nietzsche altistaa tuhoisalle kritiikille. Teosta pidetään Nietzschen kiihkeimmän luomiskauden huipentumana ja siinä hän esitteleekin nykyään tunnetuimpia ajatuksiaan, kuten "kristillinen moraali luonnonvastaisuutena".
Store Blåmann

Store Blåmann () on vuori Kvaløyan saarella Tromssan kunnassa Pohjois-Norjassa. Se on Kvaløyan saaren korkein vuori ja sen huippu kohoaa 1 044 metriin merenpinnan yläpuolelle.
Vuori on suosittu kiipeilykohde, sillä sen rinteitä voi nousta ilman kiipeilyvarusteita. Rinteen yläosa on vaativampi kiivetä sen jyrkkyyden vuoksi.
Half and Half

Half and Half on Topi Sorsakosken &amp; Agentsin studioalbumi, joka julkaistiin keväällä 1990. Albumi on Sorsakosken ja rautalankayhtye Agentsin yhteistyön neljäs studioalbumi. Albumin jälkeen Sorsakosken ja Agentsin tiet erkanivat, mutta 17 vuotta myöhemmin he palasivat yhteen ja tekivät uuden studioalbumin "Renegades" (2007).
Albumin A-puoli sisältää Sorsakosken laulamia kappaleita, kun taas B-puoli on täysin instrumentaali ja sisältää Agentsin rautalankamusiikkia. 
Vuonna 1967 rautalankayhtye The Renegades julkaisi Italiassa täysin samannimisen albumin ja levyjen kansifontit ovat lähes identtiset.
Albumi kohosi parhaimmillaan Suomen levylistojen 2. sijalle toukokuussa 1990. Yhteensä albumi pysyi listoilla 16 viikon ajan. Uusintajulkaisun yhteydessä kesäkuussa 2022 albumi oli myydyimpien fyysisten albumeiden listaykkösenä.
Albumi menestyi huomattavasti heikommin kuin edelliset Sorsakosken &amp; Agentsin albumit, mutta ylitti silti kultalevyrajan vuonna 1990. Albumia on myyty yhteensä 31 000 kappaletta.
Albumi julkaistiin Parlophone-levymerkillä vinyyli -ja CD-levyinä sekä C-kasettina. Vuonna 2013 albumista julkaistiin remasteroitu CD-painos bonuskappaleiden kera. Vuonna 2020 Levykauppa Äx julkaisi "Lipposen Levy ja Kasetti" -levymerkillään albumista uuden, 240 kappaleen rajoitetun vinyylipainoksen turkoosilla vinyylillä. Albumi julkaistiin jälleen uudelleenmasteroituna vuonna 2023 osana "Complete – Kaikki levytykset 1984-1992" -kokoelmaa, joka kattaa kaikki yhtyeen vuosina 1984-1992 julkaisemat levytykset.
Kappaleet.
Kaikki kappaleet sovittanut Esa Pulliainen, ellei toisin mainitta.
A-puoli (Topi Sorsakoski &amp; Agents).
Kaikki kappaleet suomentanut Jukka Itkonen, ellei toisin mainita.
Half &amp; Half

Half &amp; Half on yhdysvaltalainen tilannekomedia, jota esitettiin yhdysvaltalaisella UPN-televisiokanavalla 23. syyskuuta 2002 – 15. toukokuuta 2006.
Ketju

Ketju koostuu yleensä toisiinsa yhdistetyistä metallisista lenkeistä. Ketjuja valmistetaan niiden käyttötarkoituksen mukaan. Niitä voidaan käyttää esimerkiksi voimansiirrossa, raskaiden esineiden nostamiseen tai kiinnitystarvikkeena. Voimansiirtoon tarkoitetut ketjut ovat yleensä joustavia vain yhteen suuntaan ja ne on suunniteltu toimimaan yhdessä ketjupyörien kanssa. Telaketjuja käytetään muun muassa maansiirtokoneissa ja panssarivaunuissa. Ketjun rakenneosia kutsutaan nimellä lenkki. 
Ketjuvälitys on eräs sovellus.
Kahden tukipisteen varaan ripustettu ketju asettuu ketjukäyrän muotoiseksi.
Ketjujen käyttötarkoituksia.
Ketjuja voidaan käyttää myös ranne- ja kaulakoruina. Vetoketju on ketjun sovellus.
HAI-1

HAI-1 () oli Josef Nemanin suunnittelema neuvostoliittolainen 1930-luvun alun matkustajalentokone. B. N. Kudvin teki koneen ensilennon 8. lokakuuta 1932. Konetta valmistettiin 43 kappaletta. Kone oli valmistumisaikanaan maailman toiseksi nopein ja Euroopan nopein luokassaan. Koneesta kehitettiin harjoituspommikone, joka kuljetti 200 pommilastin. Sen puolustusaseistuksena oli kaksi konekivääriä. Harjoituspommikoneesta kehitettiin yhteys- ja tiedustelulentokone R-10. Sen moottori oli M-25. Sen huippunopeus oli 370 km/h. Kone tuli käyttöön vuonna 1937, ja sitä valmistettiin 500 kappaletta.
Tekniikkaa.
HAI-1:ssä oli puurakenteinen ja kangasverhoiltu alataso, jonka jänneväli oli 12,2 metriä. Siinä oli voimalaitteena yksi M-22-tähtimoottori ja kaksilapainen potkuri. Siinä oli tilat yhdelle ohjaajalle ja kuudelle matkustajalle. Se oli Neuvostoliiton ensimmäinen lentokone, jossa oli sisäänvedettävä laskuteline ja jonka nopeus ylitti 300 km/h. 
Suomi ja R-10.
Yksi R-10 teki eksyneenä pakkolaskun Hirvaksen kentän lähelle tammikuussa 1943. Kone toimitettiin Tampereelle 31. tammikuuta 1943. Sillä ei ilmeisesti tehty koelentoja.
Jaffna

Jaffna on kaupunki Sri Lankan pohjoisosassa. Vuoden 2012 väestönlaskennassa sen väkiluku oli 80 829. Kaupunki on Sri Lankan tamilien tärkein kaupunki, josta heidän itsenäisyysliikkeensä kaavailee maansa pääkaupunkia. Niinpä Jaffna on ollut sisällissodan kynsissä 1980-luvulta alkaen, ja sen väkiluku on pienentynyt asukkaiden paetessa levottomuuksia. 1970-luvulle asti kaupungissa oli merkittävä singaleesivähemmistö. Sisällissodan jälkeen vuonna 2010 osa singaleesiperheistä ilmoitti suunnittelevansa paluumuuttoa. Sisällissota päättyi muodollisesti 2009.
Jaffna sijaitsee alavalla niemimaalla, jota täplittävät monet laguunit ja ympäröivät pienet saaret. Maaperä on hiekkaista, ja yleisin puulaji palmyrapalmu.
Lähiseudulta on tehty löytöjä megaliittisen ajan asutuksesta, mutta Jaffna ei ilmeisesti ollut ensimmäisiä paikkoja jotka asutettiin Sri Lankan saarella. Asutuksesta on jälkiä ainakin 3. vuosituhannelta eaa.
1600-luvulla portugalilaiset lähetyssaarnaajat tuhosivat hindutemppeleitä ja rakensivat tilalle kauniita kristillisiä kirkkoja. Portugalilaiset ja myöhemmin hollantilaiset rakensivat myös linnoituksia eri puolille kaupunkia. Britit saivat sen haltuunsa 1795.
Voikko (ohjelmisto)

Voikko on pääosin Harri Pitkäsen ohjelmoima vapaa suomen kielen oikoluku- ja tavutusohjelmisto, joka pohjautuu Hannu Väisäsen Malaga-kuvauskielellä kirjoittamaan sananmuodostus­säännöstöön. Projekti juontaa juurensa Pitkäsen Soikon ja Hunspellin parissa tekemään työhön mutta ei perustu siihen. Voikko on GPL-lisensoitu. Pitkänen ohjelmoi Voikon ensimmäisen julkaistun version pitkälti Suomen open source , COSSin Kesäkoodi 2006 kesäohjelmoijana.
Voikosta on saatavana myös murreversio.
Alan Ball

Alan James Ball (12. toukokuuta 1945 Farnworth, Bolton, Lancashire, Englanti – 24. huhtikuuta 2007) oli englantilainen maailmanmestaruuden saavuttanut jalkapalloilija ja valmentaja. Pelaaja-aikanaan hän pelasi keskikentällä.
Vuonna 1962 alkaneella pelaajaurallaan Ball edusti Blackpoolia, Evertonia, Arsenalia, Southamptonia, Philadelphia Furya, Vancouver Whitecapsia, Bulovaa ja Bristol Roversia, jossa lopetti uransa vuonna 1984.
Valmennusurallaan Ball valmensi Blackpoolia, Portsmouthia, Stokea, Exeter Citya, Southamptonia ja Manchester Citya.
Englannin maajoukkueessa Ball teki debyyttinsä 1–1-tasapeliin päättyneessä ottelussa Jugoslaviaa vastaan 9. toukokuuta 1965. Noin vuotta myöhemmin Englannin valmentaja Alf Ramsey valitsi hänet MM-joukkueeseen vuoden 1966 MM-kotikilpailuihin. Ball oli joukkueen nuorin pelaaja, ollen ainoastaan 21-vuotias. Loppuottelussa Länsi-Saksan kaatanut Englanti voitti ensimmäisen ja toistaiseksi ainoan maailmanmestaruutensa maalein 4–2. Hyvän turnauksen pelannut Ball edusti Englantia vielä vuoden 1970 MM-turnauksessa, joka pelattiin Meksikossa. Yhteensä Ball pelasi 72 maaottelua ja teki niissä kahdeksan maalia.
Vuoden 1966 MM-joukkueessa pelanneet Ball, Roger Hunt, George Cohen, Ray Wilson ja Nobby Stiles saivat vuonna 2000 brittiläisen imperiumin ritarikunnan jäsenyyden jalkapalloilun eteen tekemänsä työn vuoksi.
Novlene Williams-Mills

Novlene Williams-Mills (o.s. Williams, s. 26. huhtikuuta 1982) on jamaikalainen 400 metrin juoksija.
Williams sijoittui Santo Domingon Pan-Amerikan kisoissa 2003 400 metrillä kuudenneksi. Hän karsiutui Ateenan olympialaisissa 2004 saman matkan välierissä ajalla 50,85. Hän oli kisoissa mukana Jamaikan 4 × 400 metrin viestijuoksujoukkueessa, joka voitti olympiapronssia. Williams voitti Helsingin MM-kisoissa 2005 viestissä MM-hopeaa. Moskovan sisäratojen MM-kisoissa hän oli 400 metrillä viides ja saman vuoden Kansainyhteisön kisoissa kolmas. Kauden lopussa hän juoksi toiseksi ajalla 50,36 ja kolmanneksi yleisurheilun maailmancupissa ajalla 50,24. Osakan MM-kilpailuissa 2007 hän saavutti hopeaa 4 × 400 metrin viestissä ja pronssia 400 metrillä. Pekingin olympialaisissa 2008 hän karsiutui 400 metrillä välierissä. 4 × 400 metrin viestissä hän saavutti pronssia. hän oli samana syksynä kolmas.
Williams-Mills sijoittui Berliinin MM-kilpailuissa 2009 400 metrillä neljänneksi ajalla 49,77. 4 × 400 metrin viestissä hän juoksi toisen osuuden Jamaikan hopeajoukkueessa. hän sijoittui toiseksi. Dohan sisäratojen MM-kisoissa 2010 hän keskeytti 400 metrin loppukilpailun ja oli mukana kolmanneksi 4 × 400 metrin viestissä juosseessa joukkueessa, joka kuitenkin myöhemmin hylättiin joukkueessa juosseen Bobby-Gaye Wilkinsin dopingkäryn jälkeen. Daegun MM-kilpailuissa 2011 hän sijoittui 400 metrillä kahdeksanneksi ajalla 52,89. Pitkässä viestissä hän juoksi kolmannen osuuden toiseksi sijoittuneessa Jamaikan joukkueessa. Lontoon olympialaisissa 2012 hän sijoittui 400 metrillä viidenneksi ja juoksi ankkuriosuuden Jamaikan pronssijoukkueessa 4 × 400 metrin viestissä.
Williams-Mills sijoittui Moskovan 2013 MM-kilpailuissa 400 metrillä kahdeksanneksi. Glasgow'n Kansainyhteisön kisoissa 2014 hän sai 400 metrillä hopeaa ajalla 50,86 ja juoksi toisen osuuden kultaa voittaneessa Jamaikan pitkän viestin joukkueessa. Marrakechin maanosien cupissa hän sijoittui 400 metrillä toiseksi. IAAF World Relays -kilpailuissa hän sai 4 × 400 metrin viestissä hopeaa 2014 ja 2015.
Pekingin maailmanmestaruuskilpailuissa 2015 Williams-Mills sijoittui kuudenneksi 400 metrin juoksussa. 4 × 400 metrin viestissä hän juoksi ankkurina, kun Jamaika voitti kultaa. Rio de Janeiron olympialaisissa 2016 hän juoksi 4 × 400 metrin viestissä ankkuriosuuden Jamaikan hopeajoukkueessa. Lontoon MM-kilpailuissa 2017 hän oli 400 metrillä kahdeksas.
Syöpään sairastuminen.
Kesäkuussa 2012 Williams-Mills sai kuulla sairastavansa rintasyöpää. Hän voitti Jamaikan olympiakarsinnat samalla viikolla, varmistaen pääsynsä Lontoon olympialaisiin. Kolme päivää olympiakisojen jälkeen lääkärit poistivat patin rinnasta. Viimeinen leikkaus oli tammikuussa 2013 ja vain kolmen kuukauden päästä siitä oli Williams-Mills takaisin kilpailuissa. Julkisesti hän kertoi syövästään vasta palattuaan kilparadoille kesällä 2013.
Lähde: IAAF
Dionysius Exiguus

Dionysius Exiguus (latinaksi "Dionysius Nöyrä") (noin 470 – noin 544) oli itäroomalainen munkki, jonka ansiona pidetään kristillisen ajanlaskun käyttöönottoa, jossa vuosiluvut lasketaan Jeesuksen oletetusta syntymävuodesta. Tämän järjestelmän hän otti käyttöön laatiessaan taulukoita pääsiäisen ajankohdan määrittämiseksi. Vuonna 525 Dionysius Exiguus kirjoitti, että on väärin laskea vuodet kristittyjen vainoojan, keisari Diocletianuksen hallituskauden mukaan, mikä oli siihen saakka ollut käytäntönä. Dionysius laski, että Jeesus oli syntynyt vuonna 754 Rooman perustamisesta ("Ab urbe condita"). Hän luultavasti erehtyi arvioidessaan ajan, sillä Jeesus olisi hänen arvionsa mukaan syntynyt aikana jolloin Herodes oli jo kuollut.
Dionysiuksen kerrotaan olleen syntyperältään skyytti. Noin vuodesta 500 Dionysius Exiguus asui Roomassa, Vatikaanin kuurian oppineena jäsenenä. Hän käänsi kreikasta latinaan muun muassa apostolisen kaanonin tekstejä, Nikean, Konstantinopolin ja Khalkedonin kirkolliskokouksen päätöksiä. Dionysius kirjoitti myös tutkielman perusmatematiikasta. Teologi Beda Venerabilis kohotti hänet apotiksi, vaikka Dionysiuksen ystävä, historioitsija Cassiodorus, mainitsee, että tämä oli edelleen vain munkki elämänsä loppuvaiheessa.
Rotusyrjintä

Rotusyrjintä tarkoittaa rotuun tai sen kaltaiseen ominaisuuteen kuten ihonväriin tai etniseen alkuperään perustuvaa käytännön syrjintää.
YK:n rotusyrjinnän vastainen sopimus.
Yhdistyneiden kansakuntien kaikkinaisen rotusyrjinnän poistamista koskevan yleissopimuksen mukaan rotusyrjintä tarkoittaa:
Yleissopimus ei koske kansalaisten ja ei-kansalaisten välillä tehtyä erottelua eikä tiettyjä erityistoimenpiteitä sitä tarvitseville rodullisille tai etnisille ryhmille.
Yleissopimus tuomitsee rotusyrjinnän ja sitouttaa sopimusvaltiot ryhtymään rotusyrjinnän poistamiseen kaikin asianmukaisin keinoin ja viipymättä, esimerkiksi määräämällä rotusyrjinnän ja siihen kiihottamisen rangaistavaksi. Sopimusvaltiot sitoutuvat myös olemaan ryhtymättä mihinkään rotusyrjintää sisältävään tekoon.
Yleissopimus tehtiin 21. joulukuuta 1965. Suomen eduskunta hyväksyi 16. kesäkuuta 1970 sopimuksen ne määräykset, jotka vaativat eduskunnan suostumuksen.
Yleissopimusta valvoo rotusyrjinnän vastainen komitea, joka koostuu 18 riippumattomasta asiantuntijasta.
YK:n yleiskokous on julistanut 21. maaliskuuta kansainväliseksi päiväksi rotusyrjinnän poistamiseksi.
Katinkultamonni

Katinkultamonni ("Parotocinclus jumbo") on imumonneihin kuuluva kala.
Koko ja ulkonäkö.
Kalan väri vaihtelee vaaleanharmaasta tummanharmaaseen. Ruumiissa näkyy myös kullan ja vihreän välkettä. Naaraan vatsa on pulleampi. Muita sukupuolieroja ei vielä tunneta. Katinkultamonnin pituus on noin 6–8 cm.
Alkuperä.
Katinkultamonni on kotoisin Etelä-Amerikasta, Brasilian seuraavista joista: Paraiba do Norte, Piranhas, Canhotinho, Mundau ja Salgado.
Käyttäytyminen ja lisääntyminen.
Katinkultamonni on seurallinen parvikala ja sen vaatima parven koko on vähintään viisi yksilöä. Koska katinkultamonnit sirottelevat mätimunat ympäri allasta eivätkä vahdi niitä, on niiden kasvatuksessa parempi käyttää erillistä kutuakvaariota.
Vesiolot.
Veden tulee olla pehmeää, pH:n 6,0–7,5 ja lämpötilan 22–28 °C.
Kevin Nolan

Kevin Nolan (s. 24. kesäkuuta 1982 Liverpool, Englanti) on englantilainen jalkapalloilija, joka siirtyi kesällä 2011 West Ham Unitediin. Hän on pelipaikaltaan keskikenttäpelaaja. 
Nolan aloitti uransa Bolton Wanderersissa. Sopimuksen seuran kanssa hän teki jo 16-vuotiaana, pelatessaan Boltonin akatemiassa. Edustusjoukkuedebyytin hän teki 17-vuotiaana. Ensimmäisellä kaudellaan Englannin Valioliigassa (2001–2002) Nolan teki kahdeksan maalia ja jo kauden avauspelissä Leicester Cityä vastaan hän onnistui maalinteossa kahdesti. Seuraavalla kaudella hän teki kauden ainoan maalinsa Old Traffordilla Manchester Unitedia vastaan. Kaudella 2003–2004, joka oli Boltonin paras kausi 45:een vuoteen, Nolan teki 12 maalia.
Tammikuussa 2009, kesken kauden 2008–2009, Nolan siirtyi Boltonista Newcastle Unitediin. Hän pelasi Newcastlessa kolme kautta, kaudet 2008–2009 ja 2010–2011 Valioliigassa sekä kauden 2009–2010 Englannin mestaruussarjassa. Kesäkuussa 2011 hän siirtyi Englannin mestaruussarjan West Ham Unitediin. Joukkue nousi vuonna 2012 takaisin Valioliigaan. Nolan on toiminut urallaan sekä Boltonin, Newcastlen että West Hamin kapteenina. 
Maajoukkuetasolla Nolan on edustanut Englantia alle 21-vuotiaissa kahdessa ottelussa.
Punatetra

Punatetra ("Hyphessobrycon flammeus") on värikäs amerikantetra.
Koko ja ulkonäkö.
Punatetra kasvaa noin neljäsenttiseksi.
Sillä on punakultainen väritys. Koiras on naarasta hieman pienempi ja sen tunnistaa peräevän voimakkaammista värisävyistä.
Alkuperä.
Punatetra on kotoisin Brasiliasta, Rio de Janeiron seudun rannikkojoista.
Käyttäytyminen ja lisääntyminen.
Punatetra on rauhallinen parvikala, joka viihtyy runsaskasvustoisessa akvaariossa, jonka pohja-aines on tarpeeksi vaalea. Parvikoon on oltava vähintään 6 yksilöä. Punatetra lisääntyy kivikkoisessa ympäristössä. Punatetrat eivät laske munia kerralla vaan pikkuhiljaan. Uros ja naaras eivät päästä muita kaloja paikkaan, johon ovat laskeneet munat.
Vesiolot ja ravinto.
Pehmeä tai keskikova vesi, pH 6–7,5, 20–26 °C, akvaarion pituus vähintään 50 cm. Laadukas yleisruoka, pakastettu ja pakastekuivattu ruoka.
Elephanta

 
Elephanta (myös Elefanta, hindiksi Gharapuri, luolakaupunki) on saari Intian rannikolla Mumbain sataman itäpuolella ja aivan Jawaharlal Nehrun sataman länsipuolella. Saaren pinta-ala on 10–16 neliökilometriä vuorovedestä riippuen.
Luolat.
Saarella olevat luolat on julistettu UNESCOn maailmanperintökohteeksi vuonna 1987. Luolissa on paljon hindulaisuuden jumalan, Shivan, palvontaan liittyvää kalliotaidetta. Etenkin pääluolan valtavat reliefit ovat Intian kivenveistotaidetta hienoimmillaan. Elephantassa on kuusi 700–900-luvuilla louhittua kalliotemppeliä. Suurimman temppelin pinta-ala on 40 neliömetriä ja sen kattoa kannattaa 40 reliefein ja maalauksin koristeltua pilaria. Kalliotemppelit ovat hindujen pyhiinvaellusten kohteita.
Ellora

Ellora on pikkukaupunki Intiassa, kolmisenkymmentä kilometriä Aurangabadin kaupungista Maharashtran osavaltiossa. Elloran luolat on Unescon maailmanperintökohde. Ellorassa on 34 ihmisen muovaamaa luolaa, joissa on kalliotemppeleitä ja luostareita 500–1100-luvuilta. Alueella on niin Brahmalaisen hindulaisuuden, buddhalaisuuden kuin jainalaisuudenkin pyhiä paikkoja, mikä osoittaa niiden rakennusaikana Intiassa vallinnutta uskonnollista suvaitsevaisuutta.
Luuolasto louhittiin kolmessa vaiheessa 500-luvulta 1100-luvulle. Varhaisimmat luolat (luolat 1–12), jotka kaivettiin 500- ja 800-lukujen välillä, edustavat alueella tuolloin vallinnutta buddhalaisuuden mahajana-suuntausta. Brahmalainen luolaryhmä (luolat 13–29), mukaan lukien kuuluisa Kailasan temppeli (luola 16), kaivettiin 700- ja 1000-lukujen välillä. Viimeisessä vaiheessa, 800- ja 1100-lukujen välillä, kaivettiin jainalainen luolaryhmä (luolat 30–34). Buddhalaisen ryhmän luolista erityisen tärkeitä ovat luola 10 (Visvakarma eli Sutar-ki-jhopari, puusepän luola), luola 11 ja luola 12 (Teen Tal eli kolmikerroksinen luostari, suurin tässä ryhmässä). Nämä luolat merkitsevät buddhalaisuuden vajrayana-muodon kehitystä ja edustavat useita buddhalaisia jumaluuksia. Brahmalaisen ryhmän merkittävimmät luolat ovat luola 15 (Dasavatara eli kymmenen inkarnaation luola), luola 16 (Kailasa, suurin monoliittinen temppeli), luola 21 (Ramesvara) ja luola 29 (Dumar Lena). Näistä luolan 16 kekseliäisissä rakenteissa huipentuu Intian kallioarkkitehtuuri, sen taidokas työjälki ja mittasuhteet. Temppelin veistoksista kuuluisin kuvaa Ravanaa, joka yrittää nostaa Kailasa-vuorta, Sivan asuinsijaa. Tämän temppelin etuosan mandapan (pilarisalin) katoissa on säilynyt kauniiden, eri aikakausilta peräisin olevien maalausten jäänteitä. Jaina-luolaryhmää (luolat 30–34) koristavat veistokset ja Digambara-lahkolle omistetut maalaukset.
Mareth-linja

Mareth-linja oli ranskalaisten hieman ennen toista maailmansotaa Etelä-Tunisiaan Medeninen rantakaupungin ja Gabésin välille rakentama 35 kilometriä pitkä linnoitusketju, joka suojasi Tunisiaa Libyasta tulevilta italialaisten hyökkäyksiltä. Ranskan antauduttua Saksalle linnoitusketju joutui akselivaltojen valvontaan. Liittoutuneiden vallattua Libyan akselivaltojen joukot valmistelivat puolustuksensa Mareth-linjalle.
Linja.
Tunisian keskiosien maastoa hallitsee Atlasvuoret etelä ja pohjoisosien ollessa pääosin tasaista. Eteläosien itärannikkoa seuraavat Matmâta-kukkulat, joiden länsipuolella on vaikea kulkuinen aavikko. Kukkulajonon ja meren välinen alue on ainoa helppokulkuinen etenemistie pohjoiseen. Matmâtan pohjoispäässä on pienempi itä-länsisuuntainen kukkulajono, mikä vaikeuttaa etenemistä. Kahden alueen välissä aivan Matmâtan pohjoispäässä on pieni väli niin sanottu Tebagan aukko.
Mareth-linja seuraa Wadi Zigzaouta alkaen mereltä aina 35 kilometrin matkan Matmâtalle saakka katkaisten rantatien. Wadi toimi luonnollisena puolustusasemana jyrkkine paikoin 21 metriä korkeine seinämineen. Linjaa pidettiin parhaana linnoitusketjuna Pohjois-Afrikassa. Ranskalaisten näkemyksen mukaan vuoristo oli suurelle joukolle läpipääsemätön eikä siten tarvinnut pelätä vakavaa sivustauhkaa maanpuolelta. Tämä osoittautui kuitenkin virhepäätelmäksi operaatio Supercharge II:n murtautuessa linjan läpi.
Toinen maailmansota.
Liittoutuneiden saatua läpimurron El Alameinin taistelussa akselivaltojen joukot vetäytyivät läpi Libyan pohjoisosien Tunisiaan. Brittiläisen 8. armeijan komentaja Bernard Montgomery pysähtyi Medenineen valmistautuen hyökkäämään Mareth-linjalle. Erwin Rommelin Afrikan armeijakunnan ja Italian joukkojen jäänteistä muodostettu Giovanni Messen komentama Italian 1. armeija hyökkäsi puolustukseen ryhmittyneitä brittijoukkoja vastaan operaatio Caprissa. Hyökkäyksen epäonnistuttua akselivaltojen joukot ryhmittyivät puolustukseen Mareth-linjalle odottamaan brittijoukkojen hyökkäystä.
Operaatio Pugilist.
8. armeija aloitti hyökkäyksensä 19. maaliskuuta 1943, jolloin XXX armeijakunnan 50. jalkaväkidivisioona mursi linjan lähellä Zaratia, mutta Saksan 15. panssaridivisioona tuhosi 22. maaliskuuta vastahyökkäyksellä läpimurtautuneet joukot. Aiemmat Long Range Desert Groupin keräämät tiedustelutiedot vahvistivat linjan olevan kierrettävissä. Reitti mahdollisti joukkojen siirron vasemman kautta Tebaga Gapin länsipäähän ja rannikon alavalle alueelle Mareth-linjan selustaan.
Operaatio Supercharge II.
Brittiläinen XXX armeijakunta sekä Uuden-Seelannin armeijakunta täydennettynä brittiläisen X armeijakunnan 1. panssaridivisioonalla hyökkäsivät Tebagan aukkoon, jonka joukot saavuttivat 27. maaliskuuta. Saman aikainen hyökkys Mareth-linjaa vastaan idästä teki puolustautumisen mahdottomaksi. Messen joukot kykenivät kuitenkin pakenemaan saartorenkaasta 1. panssaridivisioonan etenemisen pysähdyttyä El Hammaan. Akselivaltojen joukot ryhmittyivät puolustukseen 60 kilometriä pohjoisempana oleviin asemiin Akaritin linjalle.
Ajman (kaupunki)

Ajmān on Arabiemiirikuntien liittoon kuuluvan Ajmānin emiraatin pääkaupunki. Vuonna 2006 kaupungissa arvioitiin olevan noin 202 000 asukasta, eli yli 80% koko emiraatin väkiluvusta. Kaupunki jatkuu yhtenäisenä taajamana pitkin rannikkoa Dubaista Šardžain kautta Ajmāniin. 
Kaupungissa toimiva Ajmanin tekniikan ja luonnontieteiden yliopisto aloitti toimintansa opistotasolla 1988 ja varsinaisena yliopistona 1997.
Homunculus (alkemia)

Homunculus (suom. pikkumies) on pieni keinotekoinen eli tietyistä ainesosista valmistettu ihminen, joka ensimmäisen kerran esiintyy alkemisti Paracelsuksen teksteissä.
Paracelsus väitti, että hän oli luonut keinotekoisen ihmisolennon, jota hän nimitti homunculukseksi. Olento oli ollut vain 30 senttimetriä pitkä, ja työskenteli yleensä golemin kanssa. Paracelsuksen homunculus kääntyi kuitenkin isäntäänsä vastaan ja karkasi. Homunculus valmistettiin luista, spermasta, ihon palasista ja eläimen karvoista. Nämä haudattiin maahan ja ympäröitiin hevosen lannalla, jonka tarkoituksena oli pitää seos lämpimänä. Reseptin mukaan neljänkymmenen päivän päästä homunculus oli kehittynyt.
Carl Jung uskoi että ensimmäinen viittaus homunculukseen löytyi kreikkalaisen alkemisti Zosimoksen 300-luvulla kirjoittamista teksteistä. Zosimos mainitsee kohdanneensa useita homunculuksia, mutta hän ei kuitenkaan kerro itse luoneensa sellaista. 
Homunculuksista on useita versioita. Eräs sellainen liittyy alruuna-kasviin, josta uskottiin voitavan valmistaa homunculus. Juuri tuli kiskoa maasta perjantaina ennen auringonnousua, pestä ja "ruokkia" maidolla ja hunajalla, jolloin siitä kehittyisi pieni ihminen, joka vartioisi ja puolustaisi omistajaansa.
Gunnar Gren

Gunnar Gren (31. lokakuuta 1920 – 10. marraskuuta 1991) oli ruotsalainen jalkapalloilija.
Gren edusti urallaan seuratasolla kotimaassaan Gårdaa ja IFK Göteborgia sekä Italiassa AC Milania, Fiorentinaa ja Genoaa. Hän saavutti IFK Göteborgin riveissä Ruotsin mestaruuden ja AC Milanin riveissä Italian mestaruuden. Ruotsin maajoukkueessa Gren saavutti olympiakultaa vuoden 1948 kesäolympialaisissa ja MM-hopeaa vuoden 1958 MM-kotikisoissa. Hän pelasi kaikkiaan 57 maaottelua ja teki niissä 32 maalia vuosina 1940–1958.
Gren muodosti kahden muun ruotsalaispelaajan, Gunnar Nordahlin ja Nils Liedholmin, kanssa maineikkaan Gre-No-Li-hyökkäyskolmikon. Kolmikko pelasi yhdessä sekä Ruotsin maajoukkueessa että AC Milanissa.
The Die Is Cast

The Die Is Cast on Kwanin toinen studioalbumi, joka julkaistiin 25. lokakuuta 2002.
Albumi oli Suomessa vuoden 2002 neljänneksi myydyin albumi, jolloin sitä myytiin yli 61 000 kopiota, rikkoen platinalevyrajan. The Die Is Cast nousi julkaisuviikollaan Suomen virallisen listan sijalle 2, ja se pysyi listalla yhteensä 27 viikkoa.
Lennart Skoglund

Karl Lennart ”Nacka” Skoglund (24. joulukuuta 1929 Tukholma - 8. heinäkuuta 1975 Tukholma) oli ruotsalainen jalkapalloilija.
Skoglund edusti urallaan seuratasolla kotimaassaan IK Stjärnania, Hammarby IF:ää, AIK:ta ja Kärrtorps IK:ta sekä Italiassa Inter Milanoa, Sampdoriaa ja Palermoa. Hän saavutti Interin riveissä kaksi Italian mestaruutta. Ruotsin maajoukkueen riveissä Skoglund saavutti vuoden 1950 MM-kisoissa pronssia ja vuoden 1958 MM-kotikisoissa hopeaa.
Boeing X-45

Boeing X-45 on miehittämättömän taistelukoneen prototyyppi, jonka ensilento tehtiin vuonna 2002. Koneen kehitti Boeing Phantom Works ja konetta valmistaa Boeing Integrated Defense Systems. Kone ei ole sarjatuotannossa vielä vuonna 2010.
Kehitystyö.
Koneen suunnittelun pohjana on aiempi Boeing Bird of Prey -projekti, jota toteutti Boeingiin 1990-luvulla fuusioitu McDonnell Douglas.
X-45-koneesta on kolme kehitysversiota: alkuperäinen X-45A, tätä suurempi versio X-45B ja B-versiosta kehitelty häiveversio X-45C. Kone muistuttaa ulkoasultaan hieman B-2 Spirit -pommikonetta, mutta on kooltaan pienempi.
X-45A-koneella on tehnyt koelentoja vuodesta 2002 lähtien kauko-ohjattuna kuin koneen autonomista ohjausjärjestelmää käyttäen.
Ensilento koneen C-versiolla piti tehdä 2006–2007. Boeing toivoo, että vuoteen 2010 mennessä heillä on ratkaisu X-45-koneiden ilmatankkaukseen, jolloin kone olisi toimintakykyinen pitkillä matkalla, joilla haittana on koneen matala lentonopeus, noin 900 km/h.
Yhdysvaltain ilmavoimat ilmoitti maaliskuussa 2006 hylkäävänsä X-45-projektin. Boeing jatkaa kuitenkin kehitystyötä toiveena saada konetyyppi myytyä Yhdysvaltain laivastolle.
Ruusulinna

Ruusulinna on tanssilava Nurmijärven kunnassa. Se on 2001 avattu yksityinen tanssin harrastajien tanssipaikka vanhan ja uuden Hämeenlinnantien välisellä teollisuusalueella.
Ruusulinnan perustaja ja omistaja on "Jämsän Paroni" Esa Lehtinen.
37 mm automaattinen ilmatorjuntatykki M/1939 61-K

37-mm avtomatitšeskaja zenitnaja puška obraztša 1939 goda, lyhyemmin 61-K eli 37 millimetrin automaattinen ilmatorjuntatykki vuoden 1939 mallia, oli neuvostoliittolainen kevyt ilmatorjuntakanuuna. 37 Itk 39 on suomalainen tyyppimerkintä talvisodassa Neuvostoliitolta sotasaaliiksi saaduille 61-K-mallin ilmatorjuntakanuunoille. 
Kanuuna perustui Boforsin 40 mm:n ilmatorjuntakanuunaan, saksalaiseen laskimeen ja neuvostoliittolaisten omaan suuntaajaan. Syy sille, miksi Neuvostoliitto ei valmistanut kanuunaa 40 mm x 311R -kranaateille oli siinä, että 37 mm:n Colt-Browning -kaliiperi tarjosi teoriassa suuremman tulinopeuden, jopa 160 laukausta minuutissa. Colt-Browning -kaliiperi perustui John M. Browningin ja Colt Companyn 1920-luvulla kehittämän yhdysvaltalaisen 37 mm:n ilmatorjuntakanuuna 37 mm M1A2:een, joka esiteltiin 1924 ja otettiin Yhdysvaltain armeijan käyttöön 1927.
Neuvostoliitto valmisti tämän tyypin ilmatorjuntakanuunoita noin 18 000 toisen maailmansodan aikana. Myös Kiina valmisti samaa tyyppiä suuria määriä.
Suomessa 37 Itk 39 on nähtävissä Ilmatorjuntamuseossa.
Kari Ketonen

Kari Mikael Ketonen (s. 16. elokuuta 1971 Espoo) on suomalainen näyttelijä ja käsikirjoittaja.
Ura.
Ketonen kirjoitti ylioppilaaksi 1991 Mäkelänrinteen lukiosta ja valmistui Teatterikorkeakoulusta vuonna 1997 teatteritaiteen maisteriksi. Sen jälkeen hän on valmistunut myös ylemmän erityistason psykoterapeutiksi vuonna 2007.
Näyttelijänä Ketonen on tunnettu erityisesti rooleistaan elokuvassa "Pelikaanimies" ja televisiosarjoissa "Ketonen &amp; Myllyrinne" sekä "Putous". Ketonen on voittanut parhaan miesnäyttelijän Venlan vuonna 2009 roolistaan televisiosarjassa "Suojelijat". "Ketonen &amp; Myllyrinne" palkittiin vuonna 2009 puolestaan parhaan komediasarjan Venlalla. Pääroolistaan elokuvassa "Pelikaanimies" hän sai Jussi-palkintoehdokkuuden.
Ketonen sai kansainvälistä huomiota esiinnyttyään Venäjän presidentti Vladimir Putinina sketsissä "Putouksen" 6. tuotantokaudella 2014. Sketsi poiki hänelle roolin samaisena henkilönä myös "" -elokuvassa.
Ketonen on näyttelijäntyön ohessa vieraillut yrityksissä esitelmöimässä karismasta, läsnäolosta ja esiintymisjännityksen hallinnasta.
Ketosen pitkän elokuvan esikoisohjaus "Häät ennen hautajaisia" tuli ensi-iltaan 24. syyskuuta 2022.
M42 Duster

M42 40 mm Self-Propelled Anti-Aircraft Gun tai "”Duster”" on yhdysvaltalaisvalmisteinen kevyt ilmatorjuntapanssarivaunu.
General Motorsin "Cadillac Motor Car Division" ja "ACF Industries" valmistivat M41 Walker Bulldogin alustalle rakennettua vaunua Yhdysvaltain armeijalle vuosien 1952–1959 välillä yhteensä noin 3 700 kappaletta.
Vaikka "Duster" olikin ilmatorjuntapanssarivaunu, sitä käytettiin Vietnamin sodassa menestyksellisesti myös jalkaväkeä vastaan.
Variaatiot.
M42A1 – varustettu tehokkaammalla AOSI-895-5-moottorilla.
Museovaunuja Suomessa.
Suomessa Ilmatorjuntamuseossa on näytteillä Saksan Bundeswehrin käyttämä M42 Duster.
Elsa Rautee

Elsa Elina Rautee (7. helmikuuta 1897 Tottijärvi – 15. helmikuuta 1987 Nokia) oli suomalainen työläisrunoilija ja lauluntekijä, jonka tunnetuin teos on Espanjan sisällissodan aikaisista tunnelmista kertova laulu ”Veli, sisko” vuodelta 1936. Nokian sosialidemokraattisen nuorisoyhdistyksen kisälliryhmälle kirjoitetusta laulusta tuli kansanrintamakauden ehkä tunnetuin sodanvastainen julistus Suomessa.
Elämä.
Rautee syntyi torppariperheeseen Tottijärvellä. Hänen perheensä häädettiin torpastaan vuoden 1907 Laukon kartanon torpparihäädöissä ja he asettuivat Nokialle vuonna 1911. Rautee työskenteli vuodesta 1914 Nokian kumitehtaalla ja liittyi vuonna 1916 paikalliseen sosialidemokraattiseen nuoriso-osastoon. Vuoden 1918 sisällissodan aikana hän oli lyhyesti punakaartin muonitustehtävissä. Vuodesta 1919 Rautee avusti nuorten käsin kirjoitettua seinälehteä. Hän liittyi Suomen Kommunistiseen Puolueeseen (SKP) vuonna 1921. Osallistuttuaan vuoden 1928 Nokian kumitehtaan suureen lakkoon hänet erotettiin tehtaalta ja hän joutui työnantajien mustalle listalle. Hän työskenteli sen jälkeen "Kansan Lehdessä" ja kuului vuosina 1929–1930 Nokian kunnanvaltuustoon sosialistien vaalijärjestön edustajana. Vuonna 1930 Rautee sai kolmen vuoden vankeustuomion poliittisesta toiminnasta. Hän jatkoi kirjoittamista vankilassa, ja esimerkiksi hänen runonsa ”Työn tyttäret” syntyi Hämeenlinnan vankilassa vesikoppirangaistuksen aikana vuonna 1933. Vapauduttuaan hän työskenteli Nokian työväentalon kahvilassa ja liittyi vuonna 1936 Suomen Sosialidemokraattiseen Puolueeseen (SDP).
Tammikuussa 1941 SDP:n puoluetoimikunta erotti Rauteen puolueesta yhdessä monien muiden kanssa, koska tämä oli osallistunut Suomen-Neuvostoliiton rauhan ja ystävyyden seuran toimintaan. Hänet vangittiin jatkosodan aikana uudelleen vuonna 1942 ja tuomittiin puoleksitoista vuodeksi vankeuteen sodanvastaisen vappujulistuksen laatimisesta ja poliisia paenneen miehen avustamisesta. Tuomion kärsimisen jälkeen hän joutui olemaan vielä turvasäilövankeudessa sodan loppuun asti. Sodan jälkeen Rautee kuului SKP:n . Hän oli Suomen Naisten Demokraattisen Liiton (SNDL) Pohjois-Hämeen piirisihteerinä 1949–1951 ja Etelä-Saimaan piirisihteerinä 1951–1956. Hän oli uudelleen Nokian kauppalanvaltuustossa SKDL:n edustajana vuosina 1961–1964.
Macintosh LC (tietokonemallisto)

Macintosh LC on joukko Apple Computerin suunnittelemia Macintosh-tietokoneita, joita julkaistiin 90-luvun alkupuolella. LC (, edullinen ja värillinen) -sarjan tietokoneet suunnattiin kuluttaja- ja koulutusmarkkinoille ja ne olivat ensimmäisiä edullisia, värinäytöllä varustettuja Macintosheja. Ensimmäinen Macintosh LC-sarjan tietokone oli nimeltään Macintosh LC.
Historia.
Macintoshit olivat tavallisesti olleet verraten kalliita tietokoneita. Erityisesti värinäytölliset Macintoshit alkaen vuoden 1987 Macintosh II:sta olivat kalliita laitteita, jotka tuottivat Applelle hyvää katetta. Macintosh LC suunniteltiin lähtökohtaisesti edulliseksi tietokoneeksi, jonka vuoksi laitteen ominaisuuksissa jouduttiin tekemään kompromisseja. Suorituskyky ei ollut ajan huippuluokkaa ja lisäominaisuuksia karsittiin. LC:ta varten suunniteltiin pieni, matala kotelo, jota kutsuttiin nimellä "pizza box", pizzalaatikko. Vuoden 1990 Macintosh LC oli suorituskyvyltään vain 75 % vuoden 1987 Macintosh II:n suorituskyvystä, vaikka molemmat laitteet käyttivät samaa, 16 MHz:n 68020-suoritinta . 
Macintosh LC:t sisälsivät Processor Direct Slot-laajennuspaikan, joka mahdollisti koneen yksinkertaisen päivittämisen erilaisilla oheislaitteilla tai korvaavilla komponenteilla. Ensimmäinen LC myi hyvin ja vuonna 1992 julkaistu Macintosh LC II, edullisempi versio LC:stä virtuaalimuistilla myi entistä paremmin. Myöhemmin LC-malleja julkaistiin lisää, joista useita myytiin koululaitoksille LC-nimellä ja kuluttajille Performa-nimellä. Applen siirryttyä PowerPC-suorittimiin LC (ja Performa) -malleja myytiin nimellä Power Macintosh xxxx LC (Performa xxxx). LC-malleja tuotettiin iMacin julkaisuun saakka vuoteen 1998.
LC 500 -sarja.
Vuosina 1993-1996 Apple valmisti Compact Macintosh -malliseen, CRT-näytön sisältävään koteloon rakennettuja Macintosheja. Ensimmäinen 14" monitorilla varustetuista malleista oli Macintosh LC 520. Sarjasta kehitettiin myös Macintosh TV, joka oli Applen ensimmäinen yritys yhdistää kotitietokone ja televisio.
LC 5X00 -sarja.
Jatkona LC 500 -sarjan malleille Apple julkaisi joukon vastaavia, PowerPC-suorittimella varustettuja tietokoneita.
Macintosh LC

Macintosh LC on Apple Computerin 15. lokakuuta 1990 julkaisema tietokone, joka oli ensimmäinen edullisen LC-sarjan malli. Laite suunniteltiin edulliseksi ja sen ominaisuuksissa tehtiin kompromisseja halvemman hinnan mahdollistamiseksi. LC:tä myytiin ensimmäisen vuoden aikana 500 000 kappaletta ja projekti synnytti kokonaisen edullisten tietokoneiden sarjan. LC:n tuotanto lakkautettiin 23. maaliskuuta 1992 Macintosh LC II:n tullessa markkinoille.
Laitteisto.
Macintosh LC käytti ikääntyneitä ratkaisuja. Koneessa ei ollut NuBus-väylää ja se käytti vanhempaa Motorola 68020 -suoritinta. Kevyempi näytönohjain mahdollisti 8-bittisen RGB-näytön vain 584 x 384 pikselin resoluutiolla. Monet kolmannen osapuolen Macintosh-sovellukset vaativat kuitenkin resoluutioksi vähintään 640 x 480. Emolevyn 16-bittinen väylä hidasti komponenttien viestintää ja kokonaisvaltainen suorituskyky jäi vaatimattomaksi. 
Edullisen hinnan lisäksi LC:n etuna oli päivitysmahdollisuus Processor Direct Slot -liitännän avulla. Myös näytönohjaimen muistin saattoi päivittää, jolloin 640x480 resoluutio saavutettiin.
Tiedekeskus

Tiedekeskus on näyttelykeskus, jossa esitellään tiedettä, teknologiaa ja tutkimusta suurelle yleisölle. Tiedettä on tarkoitus tarjota kaikille ihmisille iästä tai taustasta riippumatta.
Päätoimintona ovat vuorovaikutteiset näyttelyt, joita täydentävät usein superelokuvat, tiede-esitykset ja ohjelmatapahtumat. Pääasiallisesti tiedekeskuksissa ei siis kuitenkaan tehdä tiedettä.
Järjestöt ja yhdistykset.
Monet tiedekeskukset kuuluvat johonkin järjestöön tai yhdistykseen. Vuonna 2020 perustettu Suomen Tiedekeskusyhdistys kokoaa yhteen suomalaisia tiedekeskuksia. Yhdistyksellä on kymmenen jäsentä, jotka harjoittavat tiede- ja teknologiakasvatusta ympäri Suomen. Yhdistyksen päätehtävinä on edistää tiedekeskusten yhteiskunnallista vaikutusta verkostoyhteistyöllä ja edistää suomalaista tiedepääomaa ja tasa-arvoa uusien lähestymistapojen avulla.
Kansainvälinen tiedekeskusjärjestö on vuonna 1973 perustettu Association of Science-Technology Centers (ASTC). Järjestöllä on yli 540 jäsentä lähes 50 maasta. Jäsenistä kaikki eivät kuitenkaan ole varsinaisia tiedekeskuksia, vaan mukana on myös esimerkiksi kasvitieteellisiä puutarhoja, planetaarioita, museoita ja eläintarhoja. Järjestön tavoitteena on lisätä ihmisten ymmärrystä ja osallisuutta tieteeseen ja tekniikkaan.
Vastaava järjestö pelkästään eurooppalaisille on Ecsite eli European Network of Science Centres and Museums.
Tiedekeskukset.
Suomalaisia tiedekeskuksia ovat Heureka (Vantaa), Pilke (Rovaniemi) ja Tietomaa (Oulu). Maailmalla tiedekeskuksia ovat esimerkiksi
Kääpiöbanaani

Kääpiöbanaani ("Musa acuminata") on banaanien ("Musa") sukuun kuuluva luonnonvarainen kasvi.
Tuntomerkit.
Kääpiöbanaani on suureksi kasvava indonesialainen kasvi, joka tuottaa lyhyitä ja isosiemenisiä hedelmiä. Kääpiobanaania käytetään myös huonekasvina. Se kasvaa nopeasti ja saattaa tulla parin metrin pituiseksi. Lehdet ovat kookkaat, jopa metrin mittaiset ja raikkaanvihreät. Kääpiöbanaani vaatii paljon tilaa. Kasvi ei kuki eikä tee hedelmiä normaalissa huoneenlämmössä, mutta saattaa tuottaa Suomen ilmastossa satoa kasvihuoneessa. Yleensä yksi selkeä pääverso, johon ruodilliset lehdet kiinnittyvät kierteisesti. Sivuversoja kasvaa tyvestä.
Hoito.
Kääpiöbanaani vaatii runsaasti valoa, mutta ei kestä suoraa auringon paahdetta. Multa kastellaan kunnolla ja annetaan sitten kuivahtaa ennen seuraavaa kastelukertaa. Kärsii kuivassa huoneilmassa, vaatii kosteutusta esimerkiksi suihkuttamalla tai ryhmittämällä kasveja niin, että saadaan aikaiseksi pienilmasto. Kääpiöbanaania ei kannata leikata, sillä se ei haaraudu leikattaessa.
Mahdolliset tyvivesat voi irrottaa puolimetrisinä, jos haluaa lisätä kasvia.